**ZAPISNIK**

s 6. sjednice Općinskog vijeća Sveti Križ Začretje održane dana 31. siječnja 2022. godine u prostorijama Općine Sveti Križ Začretje, s početkom u 18.00 sati

**NAZOČNI ČLANOVI OPĆINSKOG VIJEĆA:**

Ivica Roginić, Darko Mišak, Dražen Čvek, Juraj Matkun, Nadica Tenšek, Marko Jelenić, Mirko Šivalec, Tomislav Milunović, Dubravka Mišak Skočaj (dolazi na sjednicu u 18.37 h, kod točke 2. Informacija o radu trgovačkog društva Komunalno Zabok d.o.o.)

**SJEDNICI NISU PRISUTNI**: Branko Kvež (op), Ivan Grozaj (op), Miljenko Šoštarić (op) i Ivica Mlinarić.

**SJEDNICI SU JOŠ NAZOČNI:**

1. Marko Kos, općinski načelnik
2. Maja Jerneić Piljek, pročelnica Jedinstvenog upravnog odjela
3. Lidija Lisjak, viši referent za upravne i administrativne poslove, zapisničar

Predsjednik Općinskog vijeća otvara sjednicu, pozdravlja sve prisutne, utvrđuje da je sjednici prisutna većina vijećnika te da se mogu donositi pravovaljane odluke.

Predsjednik vijeća navodi da obzirom na pitanja koja su se na prošloj sjednici pojavila vezana za tonsko snimanje sjednica upućen je upit Ministarstvu uprave. Odgovor se može dati vijećnicima na uvid, a u istom se navodi da jedinice pitanje snimanja sjednica samostalno uređuju svojim poslovnikom o radu općinskog vijeća i kako takav mjerodavan je članak 70. Poslovnika Općinskog vijeća Općine Sveti Križ Začretje u kojem među ostalim stoji da se sjednice u pravilu tonski snimaju.

Navodi da će se sjednica snimati.

Tonski snimak čini sastavni dio ovog zapisnika.

Nadalje, bez rasprave, jednoglasno (sa „ZA“ 8, „PROTIV“ 0, „SUZDRŽAN 0) se usvaja sljedeći:

**D n e v n i r e d**

1. Verifikacija zapisnika sa 5. sjednice Općinskog vijeća održane 14.12.2021. godine
2. Informacija o radu trgovačkog društva Komunalno-Zabok d.o.o.
3. Vijećnička pitanja
4. Donošenje Odluke o načinu pružanja javne usluge sakupljanja komunalnog otpada na području Općine Sveti Križ Začretje
5. Pitanja i prijedlozi

**Točka 1.**

**Verifikacija zapisnika sa 5. sjednice Općinskog vijeća održane 14.12.2021. godine**

Tomislav Milunović moli ispravak zapisnika na način da se ispravi broj vijećnika koji je glasao kod usvajanja dnevnog reda budući da su sjednici bili prisutni svi vijećnici, a navedeno je da ih je glasalo 12. Nadalje traži da se pod točkom 4. Donošenje Odluke o davanju suglasnosti za provedbu ulaganja – Dogradnja dječjeg vrtića i točkom 5. Donošenje Odluke o davanju suglasnosti za provedbu ulaganja – Izgradnja tržnice u Svetom Križu Začretju navedu iznosi kako je zatražio na prošloj sjednici općinskog vijeća te da se kod točke 2. Vijećnička pitanja gdje navodi da je gradnja parkirališta u Svetom Križu Začretju započela u rujnu doda „2020. godine“.

Lidija Lisjak navodi da je navedeno da je glasalo 12 vijećnika budući da se vijećnik Branko Kvež sjednici priključio kod točke 2. Vijećnička pitanja kako je i navedeno u zapisniku.

Nakon toga, uz predloženu dopunu da se pod točkom 4. Donošenje Odluke o davanju suglasnosti za provedbu ulaganja – Dogradnja dječjeg vrtića i točkom 5. Donošenje Odluke o davanju suglasnosti za provedbu ulaganja – Izgradnja tržnice u Svetom Križu Začretju navedu iznosi te kod točke 2. doda godina početka izgradnje parkirališta u Svetom Križu Začretju predsjednik Općinskog vijeća, Ivica Roginić, Zapisnik daje na glasanje te se sa

„ZA“ – 8 (osam)

„PROTIV“ – 0 (nema)

„SUZDRŽAN“ – 0 (nema) donosi:

**Z A K LJ U Č A K**

Usvaja se Zapisnik sa 5. sjednice Općinskog vijeća održane 14.12.2021. godine u tekstu koji se prilaže ovom zapisniku i čini njegov sastavni dio.

**USVOJENE IZMJENE:**

***Točka 2.***

**Vijećnička pitanja**

*Tomislav Milunović navodi da je gradnja započela u* ***rujnu 2020. godine****, prije nego što je podnesen zahtjev za izdavanjem građevinske dozvole. Postavlja pitanje kakav je to poticaj mještanima naše Općine budući da općinska vlast radi protivno propisima.*

***Točka 4.***

***Donošenje Odluke o davanju suglasnosti za provedbu ulaganja – Dogradnja dječjeg vrtića***

*Općinski načelnik daje uvodno izvješće o ovoj točki. Projekt, ukupne vrijednosti 4.745.234,26 HRK se planira financirati primarno putem Europskog fonda za ruralni razvoj u iznosu od 4.194.020,03 HRK s PDV-om, preko prijave na predmetni natječaj u sklopu provedbe tipa operacije 7.4.1. ostatak do ukupne vrijednosti u iznosu od 551.214,23 HRK planira se financirati iz proračuna Općine.*

***Točka 5.***

***Donošenje Odluke o davanju suglasnosti za provedbu ulaganja – Izgradnja tržnice u Svetom Križu Začretju***

*Općinski načelnik daje uvodno izvješće o ovoj točki. Projekt, ukupne vrijednosti 3.309.000,00 HRK planira se financirati primarno putem Europskog fonda za ruralni razvoj u iznosu od 2.923.684,20 HRK s uračunatim PDV-om, preko prijave na predmetni natječaj u sklopu provedbe tipa operacije 7.4.1. Ostatak vrijednosti do ukupne vrijednosti projekta u iznosu od 385.315,80 HRK Općina planira financirati iz vlastitog proračuna*

**Točka 2.**

**Informacija o radu trgovačkog društva Komunalno-Zabok d.o.o.**

Direktor trgovačkog društva Komunalno-Zabok d.o.o. gosp. Rajko Turk pozdravlja prisutne te zahvaljuje na pozivu na sjednicu. Navodi koje su glavne djelatnosti koje obavlja trgovačko društvo. Ističe da društvo svoju djelatnost obavlja na području dviju jedinica lokalne samouprave, grad Zabok i općina Bedekovčina te da je pomalo razočaran pristupom države prema tematici zbrinjavanja otpada. Nadalje navodi da se društvo 2018/2019 godine susrelo s velikim problemom budući da su tada nadležne institucije donijele odluku o zatvaranju odlagališta na koje je društvo vozilo otpad, iako su ista zadovoljavala sve uvjete za daljnje odlaganje. Komunalno Zabok se tim postupkom našlo u nepovoljnoj situaciji jer nije imalo drugog odlagališta. Upućen je niz prigovora na odluku o zatvaranju, no milosti nije bilo, odlagališta su zatvorena. Naknadno je dobivena odluka da se otpad odlaže na odlagalištu Gorjak, da to nije omogućeno Komunalno Zabok bi nažalost moralo zatvoriti svoje poslovanje. Nadalje ističe da je trgovačko društvo u potpunosti opremljeno, kako bogatim i novim voznim parkom tako i zaštitnom odjećom za radnike te i dalje aplicira na fondove EU za nabavu vozila. Navodi da je društvo konsolidiralo svoje poslovanje, na računu ima dovoljno sredstava, stabilno je i radi dobro. Također obrazlaže vijećnicima razloge prestanka obavljanja djelatnosti upravljanja i održavanja zgrada (tržišna djelatnost) zbog financijske neisplativosti uslijed konstantnog ostvarivanja gubitaka koji se sukladno zakonskim odredbama ne smiju pokrivati iz prihoda od obavljanja osnovne djelatnosti. Cilj je trgovačkog društva do svojim poslovanjem obuhvati još jedinica lokalne samouprave pa tako i Općinu Sveti Križ Začretje. Da bi Komunalno Zabok bilo u mogućnosti poslovati na području općine Sveti Križ Začretje potrebno je definirati gdje će se odlagati otpad s njezinog područja.

**Dubravka Mišak Skočaj dolazi na sjednicu u 18,37 h.**

 Kada će biti riješeno pitanje kamo i pod kojim uvjetima se otpad može odlagati tek tada se može razmotriti takva mogućnost. Ističe da se u tom slučaju ne može očekivati da bi cijene odvoz bile manje, možda bi čak bile i veće.

Predsjednik vijeća predlaže da se ovoj točki spoji točka 3. Vijećnička pitanja tako da istoj prisustvuje i gosp. Rajko Turk.

Vijećnik Juraj Matkun navodi da mu je drago da sjednici prisustvuje gosp. Turk budući da su to službeno zatražili vijećnici HNS-a. Dalje navodi da je iz izlaganja gosp. Turka vidljivo da su prihodi društva dobri , financijsko poslovanje je pozitivno, vozni park opremljen. Ističe da nije jasno zbog čega su odlagališta zatvorena, a nova nisu otvorena, također nema odgovora zašto se stalo s projektom Piškornice. Moli informaciju o udjelu Općine Sveti Križ Začretje u trgovačkom društvu Komunalno-Zabok.

Rajko Turk odgovara da općina ima udio od 19%.

Vijećnik Juraj Matkun postavlja pitanje da li općina ima kakvu korist od udjela te što s udjelom u slučaju stečaja društva.

Rajko Turk odgovara da su se sukladno zakonu odlagališta mogla zatvoriti nakon otvaranja regionalnih centara, što se nije ispoštovalo, pa su se tražile alternative. Navodi da na otvaranje Piškornice kao regionalnog centra ne može utjecati. Što se tiče udjela navodi da općina dvadeset godina nije prihodovala poslovanju društva. Jedno vrijeme je općina imala vlastiti pogon i odlagalište u Pustodolu koje je kasnije zatvorila i sanirala. Svaka dobit društva stavljena je u zadržanu dobit što se pokazalo dobrom odlukom iz razloga što se u nepredviđenim situacijama, poput zatvaranja odlagališta, moglo i dalje funkcionirati. Također nije diran temeljni kapital društva, godina je završena s manjim gubitkom te je plan za 2022. godinu doći na nulu. Smatra da kada bi društvo obavljalo svoju djelatnost na području još barem dviju jedinica lokalne samouprave ostvarivalo bi veće prihode te bi se u tom slučaju mogla dijeliti dividenda.

Vijećnik Juraj Matkun prisjeća se riječi pokojnog vijećnika Šaića koji je uvijek napominjao da smetište u Pustodolu nije sanirano nego je samo „pokrito krpom“.

Općinski načelnik navodi da Komunalno Zabok posluje s općinom Hum na Sutli, ali da oni imaju svoj deponij.

Rajko Turk navodi da je s općinom Hum na Sutli postignut sporazum temeljem kojeg joj je od strane društva ustupljen kamion za odvoz i jedan vozač, dok samu uslugu zbrinjavanja i deponiranja vrši općina u svojem angažmanu, sijedom čega društvo također prihoduje.

Vijećnik Dražen Čvek pozdravlja gosp. RajkaTurk i zahvaljuje mu na iscrpnom izvješću. Navodi da se iskazuje interes za poslovanje trgovačkog društva Komunalno Zabok na području općine zbog odgovornosti prema mještanima vezano uz uslugu zbrinjavanja otpada. Zanima ga komentar gosp. Turka vezano na Odluku o načinu pružanja javne usluge sakupljanja komunalnog otpada. Vidljivo je da se najveći udio u strukturi cijene javne usluge odnosi na cijenu minimalne javne usluge koja je obvezna za mještane bez obzira da li oni predaju otpada za odvoz budući da se iz iste osigurava ekonomski održivo poslovanje, sigurnost te kvaliteta pružanja javne usluge kako bi cjelokupni sustava skupljanja komunalnog otpada mogao ispuniti svoju svrhu. Postavlja pitanje gosp. Turku kakva su njegova iskustva vezana uz obveznu minimalnu cijenu javne usluge.

Rajko Turk odgovara da je on bilo mišljenja da ta cijena mora biti niža, no da je svoje mišljenje promijenio budući da cjelokupni sustav odvoza otpada nije dorastao standardima uslijed kojih bi se ta cijena mogla znatno smanjiti. Cijena obvezne minimalne javne usluge mora osigurati kvalitetno provođenje javne usluge. Sukladno prijašnjima zakonskim odredbama bilo je razlike u cijeni koju je podmirivalo domaćinstvo u odnosu na cijenu koju je podmirivao gospodarski objekt sada te razlike nema te nije jasno na koji način zakonodavac misli riješiti predmetnu problematiku. Okoliš je nažalost pun otpada te se boji da će ga biti i više, no s druge strane poslovanje tj. provođenje usluge iz visine cijene mora biti osigurano. Ujedno smatra da fiksni dio ne smije biti prevelik te da se treba započeti s primjenjivanjem kazni za ne odvajanje otpada od strane korisnika usluga.

**Rajko Turk napušta sjednicu u 19.10 sati.**

**Točka 4.**

**Donošenje Odluke o načinu pružanja javne usluge sakupljanja komunalnog otpada na području Općine Sveti Križ Začretje**

Općinski načelnik daje uvodno obrazloženje po ovoj točci. Navodi da Komunalno Zabok nažalost nema mogućnost da uslugu skupljanja komunalnog otpada obavlja na području naše općine dok se ne riješi pitanje kamo i na koje odlagalište odlagati otpad. Navodi da je potrebno razmotriti da li će se i dalje zbinjavanje otpada vršiti putem koncesionara ili će se probati naći način da za nas tu uslugu radi Komunalno Zabok čiji smo suvlasnici. Trenutno se treba prilagoditi postojećem. Nažalost pregovarati s koncesionarom nije jednostavno. Koncesionar je predložio visinu obvezne minimalne cijene javne usluge te usmenim dogovorom garantira da će cijena odvoza otpada za korisnike ostati ista, no takvog pismenog dogovora nema. Ukoliko se i predloži niža obvezna minimalna cijena javne usluge koncesionar je naveo da će se onda kroz cijenu javne usluge za količinu predanog miješanog komunalnog otpada cijena otprilike izjednačiti sa sadašnjom. Prijedlog odluke je da ta cijena bude 68 kuna. Nažalost divljih deponija i dalje ima te se postavlja pitanje kako spriječiti njihovo stvaranje. Također, zakon propisuje obavezu plaćanje naknada za korištenje odlagališta jedinicama lokalne samouprave na čijem se području otpad odlaže. Sadašnji koncesionar tvrtka Eko flor plus u pregovorima je s jedinicama lokalne samouprave na čijem području otpad odlaže da ta cijena bude što manja te da plaćanje te obveze za sada preuzme na sebe. Također navodi da su zeleni otoci na području općine postali divlji deponiji, ista situacija je i s kontejnerima na groblju, a zbrinjavanje takvog otpada predstavlja veliki financijski izdatak za općinu. Nadležne osobe iz tvrtke Eko flora plus svjesne su situacije da općina nema svoje odlagalište te dok to pitanje ne bude riješeno uslugu odvoza otpada na njezinom području ne može obavljati tvrtka Komunalno Zabok, što općinu dovodi u nepovoljnu situaciju.

Vijećnik Tomislav Milunović navodi da je člankom 9. odluke propisano što je davatelj usluge dužan omogućiti korisniku s time da je odvoz glomaznog otpada sakriven u točci 11. gdje je propisano da se on odvozi jednom godišnje, bez naknade, dok se do sada ta usluga vršila dva puta godišnje.

Maja Jerneić Piljek odgovara da je i u dosadašnjoj odluci općine bilo navedeno da se glomazni otpad odvozi jednom godišnje te da je koncesionar u svojem angažmanu isti odvozio dva puta godišnje.

Vijećnik Tomislav Milunović navodi da zakon koncesionara ne sprečava da glomazni otpad odvozi dva puta godišnje, budući da je istim propisano da se odvozi minimalno jednom godišnje, a ukoliko isto nije odlukom propisano nitko ne garantira da će ga uistinu i odvoziti dva puta. Dalje navodi da je propisano da je će se korisniku koji kompostira biootpad u vlastitom komposteru cijena obvezne minimalne javne usluge, koja iznosi 98 kuna, umanjiti za 30 kuna što nije logično, a ni poticajno, budući da korisnici zapravo imaju dodatni trošak zbog nabave kompostera.

Maja Jerneić Piljek odgovara da zakon nije detaljan u dijelu određivanja kriterija za umanjenje cijene. Cilj je da se navedenim potiče odvajanje otpada, no na koji način nije propisano. Pravna služba sadašnjeg koncesionara, koja je i predložila tekst odluke, na sastanku održanom u prosincu 2021. godine izjasnila se da je dati prijedlog kriterija za umanjenje cijene sukladan zakonskim odredbama te da je nadležno Ministarstvo dalo mišljenje o prihvatljivosti propisivanja takvog kriterija.

Vijećnik Tomislav Milunović zahvaljuje gđi. Jerneić Piljek na odgovoru te ističe da on također smatra da jedinica lokalne samouprave može samostalno postaviti pitanje nadležnom ministarstvu vezano uz predmetnu tematiku, a ne da se oslanja na mišljenja komunalnog društva koje radi u svojem interesu.

Općinski načelnik odgovara da je njegovo laičko razmišljanje da svrha kompostiranja podrazumijeva očuvanje okoliša, te da stanovnici općine mogu kupiti neki komad plastike u kojeg će stavljati biootpad, što ne podrazumijeva domaćinstva u stambenim zgradama. Dugoročna želja je da se u sufinanciranje fonda nabave spremnici za kompostiranje. Navodi da ukoliko postoji i malo volje i želje da svako domaćinstvo s područja općine, u vlastitom angažmanu, može vrlo jednostavno u sklopu svojeg dvorišta izraditi komposter.

Maja Jerneić Piljek odgovara da se je komuniciralo s nadležnim ministarstvom, udruga općina ne funkcionira na takav način, ali udruga gradova da i ona se savjetuje s jedinicama lokalne samouprave te ista u ime jedinica postavlja pitanja nadležnim službama. Na njihovoj Internet stranici objavljena su pitanja i odgovori Ministarstva koji su dobiveni vezani uz ovu temu. Navodi da jednak kriterij umanjenja cijene imaju i susjedne jedinice lokalne samuprave, te da je upravo kompostiranje način na koji se domaćinstvu cijena može umanjiti, a da im to ne stvori veći trošak, jer većina naših domaćinstava ipak koriste kućne kompostere.

Tomislav Milunović predlaže da se sukladno navedenom briše riječ komposteri budući da je ista na štetu mještana. Također navodi da je obrazloženje koje je iznio općinski načelnik da korisnici kompostiranje vrše unutar svojih dvorišta bez nabave kompostera , protuzakonito.

Općinski načelnik navodi da su sve jedinice dobile jednaki prijedlog odluke te da je isti u skladu sa zakonskim odredbama.

Tomislav Milunović traži da mu se dostavi pismena dokumentacija vezana uz mišljenja ministarstva koju je navela Maja Jerneić Piljek.

Vijećnik Juraj Matkun navodi da će sukladno članku 21. u kojem je propisano da će se novčano kazniti korisnik kada otpad odlaže pored spremnika javiti problem tamo gdje svako domaćinstvo nema svoj spremnik, a isti zapuni netko drugi, slijedom čega on nema više prostora u spremniku za svoj otpad.

Predsjednik vijeća navodi da podržava svaku ideju i inicijativu da se odluka promijeni na bolje.

Vijećnik Juraj Matkun navodi da je obveza općinskog vijeća da odluku donese, ali da je isto tako pravo svakog vijećnika da iznese svoj stav i izrazi svoje mišljenje.

Vijećnica Nadica Tenšek postavlja pitanje vezano uz broj pražnjenja mješanog komunalnog otpada.

Maja Jerneć Piljek odgovara da varijabilni dio cijene ovisi o broju pražnjenja, a kanta za miješani otpad se i nadalje može dati jednom ili četiri puta mjesečno kako je bilo propisano i dosadašnjom odlukom.

Vijećnik Mirko Šivalec navodi da je propisano da korisnik plaća kaznu kada ošteti ili uništi kantu za otpad, ali da se kante unište jedino uslijed neadekvatnog postupanja djelatnika tvrtke Eko flor plus kod njihovog pražnjenja. Također korisnici se trude odvajati otpad, a onda koncesionar sve spremnike prazni u isti kamion.

Općinski načelnik odgovara da se najveći broj spremnika uništi kada korisnici u njih stavljaju pepeo, spremnici se u tom slučaju rastope, te također kada se u slučaju nepovoljnih vremenskih prilika spremnici ne pospreme pa dođe do njihovog oštećenja.

Predsjednik vijeća navodi da su odredbe odluke definirane sukladno zakonu, slijedom čega se ista ne može bitno promijeniti.

Tomislav Milunović navodi da je stava da se odluka gleda i da se nada da će sve biti dobro iz čega proizlazi da općinska vlast nema mogućnosti zaštititi svoje mještane. Ističe da što se tiče odredbi članka 16. Odluke da većina korisnika ni ne zna koje su to evidencije.

Vijećnik Juraj Matkun postavlja pitanje da li vijeće na ovoj sjednici treba donijeti odluku.

Maja Jerneić Piljek navodi da je prijedlog odluke objavljen na internet stranici općine i isti je bio mjesec dana na javnom savjetovanju. Za vrijeme trajanja savjetovanja nije pristigla ni jedna primjedba. Zakonski rok za donošenje odluke je 31.01.2022. godine. Navodi da vijećnici sukladno Poslovniku o radu Općinskog vijeća imaju pravo na odluku iznijeti amandmane s obrazloženim prijedlogom izmjene iste.

Vijećnik Dražen Čvek navodi da je prijedlog odluke objavljen 29. prosinca 2021. godine na Internet stranici općine te da smatra da je to bilo dosta vremena da se upute primjedbe. Navodi da odluka osigurava kontinuitet prikupljanja otpada, od kada je sustav zaživio vidljivi su rezultati budući da isti kvalitetno funkcionira. Puno formulacija iz odluke prepisano je iz zakona. Navodi da će odluku podržati, budući da ona pruža solidnu usluga uz za sada iste troškove, te da nažalost cjelovitog rješenja u Hrvatskoj nema.

Predsjednik vijeća postavlja pitanje koje jedinice su odluku donijele.

Maja Jerneić Piljek odgovara da su odluku donijele sve susjedne jedinice osim Krapinskih Toplica.

Nakon rasprave, predsjednik Općinskog vijeća, Ivica Roginić, daje prijedlog na glasanje te se sa

„ZA“ – 7 (sedam)

„PROTIV“ – 0 (nema)

„SUZDRŽAN“ – 2 (nema) donosi:

**Odluka o načinu pružanja javne usluge sakupljanja komunalnog otpada na području Općine Sveti Križ Začretje**

u tekstu koji se prilaže ovom zapisniku i čini njegov sastavni dio

**Točka 5.**

**Pitanja i prijedlozi**

Vijećnik Tomislav Milunović navodi da je Vlada Republike Hrvatske na čelu s Andrejem Plenkovićem izgradila dječji vrtić u Svetom Križu Začretju, izgrađena je brza cesta što općini stvara idealne uvjete za gospodarski razvoj, a time i život no unatoč tome, općina bilježi pad broja stanovnika za 490. Postavlja pitanje da li se Općinski načelnik smatra odgovornim za demografsku sliku općine.

Općinski načelnik odgovara da se smatra odgovornim jedino iz razloga što ima samo jedno dijete. Iz dana u dan se bori za boljitak stanovništva općine, provode se brojni kapitalni projekti uz pomoć Vlade Republike Hrvatske, EU fondova i donacija između ostalih i izgradnja dječjeg vrtića koji je opsežan posao, a isti predstavlja tek mali iskorak budući da nije dostatan za svu djecu s područja općine. Ističe da sličnu situaciju imaju i susjedne jedinice lokalne samouprave te da je on uvjerenja da se svi zalažu da stanovništvo ostane u Hrvatskoj.

Tomislav Milunović odgovara da je za vrijeme gosp. Račana i gosp. Milanović Hrvatska imala najveći pad broja stanovnika. Slaže se da je slična situacija u susjednim jedinicama.

Vijećnik Juraj Matkun postavlja pitanje vezano uz projekt aglomeracije čiji radovi se trenutno vrše na području općine, naime parkiralište kod groblja zatrpano je materijalom te isto predstavlja problem jer nema mjesta za veći broj automobila u slučaju sprovoda.

Općinski načelnik odgovara da je projekt aglomeracije, koji se trenutno realizira na području općine, jedan od najvrjednijih projekata za područje općine, rok za realizaciju istog je 2023. godina. Projekt je zahtjevan i opsežan, svjestan je da su naselja razorena, problem stvara i stara infrastruktura te zimski period u kojem se radovi odvijaju te je moguće da se zbog istih rokovi produže. Deponije su ustupljeni na korištenje izvođaču radi lakšeg i bržeg odvijanja radova i isti će se sigurno koristiti još daljnjih tri mjeseca.

Vijećnica Nadica Tenšek navodi da što se tiče postotka udjela općine u trgovačkom društvu Komunalno Zabok da je gosp. Rajko Turk u svojem izlaganju rekao da općina nije doprinijela poslovanju društva te nema pravo na isplatu dividende, što onda sa smetištem u Pustodolu da li je tamo odlagan otpad samo s područja općine Sveti Križ Začretje ili i drugih jedinica.

Općinski načelnik odgovara da je odlagan otpad iz grada Zaboka ali je za to općina Sveti Križ Začretje dobila naknadu.

Vijećnik Juraj Matkun navodi da su djelatnice ljekarne koja posluje u sklopu Doma zdravlja u Svetom Križu Začretju uputile apel da se na spoju ulice Marije Jurić Zagorke i uspona u Školsku ulicu postavi strelica s oznakom ljekarne te da se također pokuša naći rješenje da se na području kod ljekarne stavi dodatni stup za rasvjetu budući da taj dio nije adekvatno osvijetljen. Dalje postavlja pitanje da li se što poduzelo po pitanju osnivanja Vatrogasne zajednice te na koji način dobrovoljna vatrogasna društva mogu dobiti novčana sredstva koja su za njihov rad osigurana u proračunu Općine.

Općinski načelnik odgovara da će se pronaći način da im se sredstva dodijele. Navodi da su u postupku pripremne radnje za osnivanja Vatrogasne zajednice te će se ista osnovati u najkraćem mogućem roku. Ističe da on više ne vrši funkciju zapovjednika DVD Brezova jer smatra da to nije moralno. Što se tiče javne rasvjete kod Doma zdravlja te strelice navodi da će se uputiti apel Domu Zdravlja.

Vijećnik Tomislav Milunović navodi da je on zaprimio apele mještana da se osvijetli uspon prema trgu u ulici I. K. Sakcinskog.

Budući da više nije bilo pitanja ni prijedloga Predsjednik Općinskog vijeća zaključio je sjednicu u 20.10 sati.

 PREDSJEDNIK ZAPISNIČAR

 OPĆINSKOG VIJEĆA

  *Ivica Roginić Lidija Lisjak*